Der er i år markant færre, der har sendt en ansøgning i håbet om at blive optaget på en af professionshøjskolen UCN's uddannelser via kvote 2, end det har været tilfældet i de seneste år. Det viser de tal, som er blevet offentliggjort tirsdag, hvor der var frist for at søge ind. I alt har UCN modtaget 1711 ansøgninger med UCN som førsteprioritet, og det er 35 procent færre end sidste år. Det er især på UCN’s sundhedsuddannelser og pædagoguddannelse, at man oplever et stort fald. - Det er rigtig skidt, og der er grund til at være bekymret. Vi har allerede i dag mangel på sygeplejersker, pædagoger og lærere, og antallet af børn og ældre stiger. Det kan blive en alvorlig situation for vores samfund, hvis vi ikke får uddannet flere inden for velfærdsområdet, Peter Møller Pedersen, der er uddannelsesdirektør på UCN. - Vi forventer, at der vil mangle over 3.000 lærere, pædagoger og sygeplejersker i 2030 alene i Nordjylland, siger han. Landsdækkende tendens Peter Møller Pedersen hæfter sig ved, at der er tale om en landsdækkende tendens med faldende ansøgertal. - Der er rigtig gode jobmuligheder for de unge i øjeblikket, og efter to år med nedlukninger og hårde restriktioner er det igen muligt for eksempel at tage på højskoleophold og rejse ud i verden. Det gør måske, at flere venter med at søge ind på en videregående uddannelse, forklarer UCN’s uddannelsesdirektør. Han fremhæver samtidig, at der bliver færre unge til at søge ind på uddannelserne i disse år. Frem mod 2030 vil der være ni procent færre 17-årige i Region Nordjylland i forhold til 2021, viser tal fra Danmarks Statistik. Gode chancer for at komme ind På blandt andet sygeplejerske- og pædagoguddannelsen opretter UCN ekstra pladser for at imødekomme behovet på arbejdsmarkedet. Derfor opfordrer Peter Møller Pedersen unge, der overvejer at søge ind på en videregående uddannelse, til at gribe chancen og sende en ansøgning af sted via kvote 1, hvor fristen udløber 5. juli. - Vi opretter flere pladser på nogle af uddannelserne, og samtidig gør faldet i søgningen, at der måske ikke er helt så mange om buddet. Uddannelse er altid en af de bedste investeringer, man kan foretage her i livet, fortæller Peter Møller Pedersen. Ny uddannelse er populær På UCN’s nye uddannelse til bioanalytiker, der til sommer åbner dørene i Hjørring, er interessen for at få en studieplads til gengæld stor. Her har 51 uddannelsen som deres førsteprioritet, og det glæder UCN’s uddannelsesdirektør. - Der er i øjeblikket stor mangel på bioanalytikere i Nordjylland, så det er rigtig godt at se, at uddannelsen tiltrækker mange ansøgere. Der har både politisk og fra aktørerne på sundhedsområdet været et stort ønske om at etablere den nye uddannelse, så vi glæder os virkelig til at klippe snoren til den nye uddannelse til september, siger Peter Møller Pedersen. På de fleste af UCN’s uddannelser optages 50 procent af ansøgerne via kvote 2. Enkelte uddannelser optager 100 procent af de studerende via kvote 2. 28. juli får alle ansøgere besked om, hvorvidt de er blevet optaget på en uddannelse.

Referat:
Markant færre har i år søgt ind på UCN’s uddannelser i Aalborg, Hjørring og Thisted via kvote 2, og det skaber bekymring, da der i forvejen ikke uddannes nok sygeplejersker, pædagoger og lærere.